Hans Peter Baadsgaard (S), 2001-04-05:
Jeg har ikke nogen undersøgelse, og der er vel heller ikke lavet undersøgelser, al den stund disse KVU-uddannelser efter reformen kun har været i gang i knap 1år, men så vidt jeg husker, var der en betragtelig stigning i hvert fald.
Det tager jeg som et udtryk for, at de unge mennesker og deres vejleder har skønnet, at det er en god mulighed for at få en videregående uddannelse.
Det er sådan set min dokumentation, og jeg har ikke andet, men den er vel heller ikke så ringe endda.
Jamen jeg forstår da godt hr. Brian Mikkelsens motivation for at ville vende det her et par gange eller tre, som nu forretningsordenen tillader det, for hr. Brian Mikkelsen mener, at der var nogle erhvervsskoler, der ikke blev tildelt KVU i det omfang, hr. Brian Mikkelsen skønnede de skulle.
Jeg vil vove at påstå, at der er en væsentlig forbedring.
Se på beskrivelsen af KVU-uddannelserne, som de forefindes nu, og sammenlign dem med det, de afløste, så er der ingen, der kan være i tvivl om, at det er en væsentlig forbedring.
Jeg ved det også fra udsagn, men det er jo ikke nogen dokumentation, forstår jeg, i hr. Brian Mikkelsens opfattelse
af ordet dokumentation.
Det er ikke nogen dokumentation, at de unge også udtaler, at det er en god uddannelse, og at de gerne vil søge den.
Det er heller ikke nogen dokumentation måske, at virksomhederne synes, at det er godt, at vi har
disse uddannelsesmuligheder, også for vores faglærte, så de kan blive løftet en lille smule i deres kompetence.
Så jeg er ikke i tvivl.
Det er jeg overbevist om.
Jeg vil gerne først sige tak til undervisningsministeren og erhvervsministeren for redegørelsen om erhvervsakademier.
Baggrunden for dette uddannelses- og erhvervspolitiske initiativ er dels reformen om de korte videregående uddannelser og dels regeringens erhvervsstrategi, dk21, om at skabe regionale vækstmiljøer.
Den KVU-reform, vi gennemførte for nogen tid siden, nedlagde jo 75-80 forskellige korte uddannelser, og der blev oprettet 15 korte videregående uddannelser.
Det betød faktisk en væsentlig kvalitetsstigning, et væsentligt kvalitetsløft
for disse uddannelser, og det gav det positive resultat, at tilslutningen til disse uddannelser sidste sommer blev øget betragteligt.
Den udvikling er vi godt tilfredse med i Socialdemokratiet.
Det bidrager til, at vi hurtigere når målet om, at mindst 50 pct. af en ungdomsårgang skal have en videregående uddannelse.
Ved at placere KVU'erne, eller akademiuddannelserne, som de nu kaldes, på tekniske skoler og handelsskoler, får vi også her et kvalitetsløft i disse uddannelsesmiljøer, altså på disse skoler.
Det vil selvfølgelig også gælde erhvervsuddannelserne, og det gør erhvervsuddannelserne mere attraktive, og det er også en udvikling, vi gerne ser.
Med placeringer af akademiuddannelserne regionalt, spredt ud over landet, får de unge en god uddannelsesmulighed uden at skulle flytte til de store uddannelsesbyer, og det lokale erhvervsliv får mulighed for videreuddannelse af deres medarbejdere.
Nu tages så det næste skridt, nemlig oprettelse af erhvervsakademier, som er betegnelsen for et organiseret samarbejde mellem erhvervsskoler med det hovedformål at dække behovet for erhvervsrettet videregående uddannelse og erhvervsrettet voksenuddannelse i en region.
Erhvervsakademierne har både et uddannelsespolitisk og et erhvervspolitisk og et regionalpolitisk sigte, og det er en god sammentænkning, der her er, af uddannelsespolitik og erhvervspolitik.
I forhold til det uddannelsespolitiske er der det at give de unge muligheder for at få en videregående uddannelse
ude regionalt og det, at der er relevant voksenuddannelse til rådighed regionalt.
Det erhvervspolitiske ligger selvfølgelig i, at virksomhederne gennem disse erhvervsakademier får mulighed for at opkvalificere deres ansatte, deres personale.
Kompetenceudvikling og uddannelsesplaner bliver her en lettere mulighed i samarbejde med erhvervsskolerne.
Så vil der også ligge den mulighed i erhvervsakademitanken - det håber vi også bliver en kendsgerning, og vi lægger stor vægt på det - at de kan udvikle sig til regionale videnscentre til gavn for udviklingen i virksomhederne.
Så det uddannelsespolitiske og den kompetenceudvikling, der ligger dér, sammen med det erhvervspolitiske gør faktisk, at det her har et væsentligt regionalpolitisk element.
Etableringen af disse regionale netværk, samarbejdet mellem erhvervsskolerne ud over landet og et tæt samarbejde med de lokale virksomheder vil være til gavn for både de uddannelsessøgende og for virksomhederne.
Og det er udviklingsmuligheder, vi lægger uhyre stor vægt på i Socialdemokratiet.
Der ligger et spændende udviklingspotentiale i dette her, og vi kan kun opfordre virksomhederne til at deltage aktivt i dette udviklingsarbejde sammen med skolerne.
Da man fordelte de kortere videregående uddannelser, var det jo ikke alle skoler, der fik imødekommet deres ønsker om at få en kortere videregående uddannelse.
Disse skoler har nu mulighed for at være med i disse erhvervsakademier, altså indgå i det netværkssamarbejde.
De kan i hvert fald ikke holdes ude, hvis de selv er interesseret.
Og det ville jeg tro ville være til fordel for dem, for der er mange andre udviklingsmuligheder, der kan styrkes for disse skoler, selv om de ikke har en kortere videregående uddannelse.
Deres muligheder for at få udlagt en kortere videregående uddannelse vil formentlig også kunne forbedres gennem det at være med i sådan et akademicenter.
Gennem den 4-årige aftale om de videregående uddannelser er der også sikret økonomi til disse erhvervsakademier.
Skolerne får altså en økonomisk tilskyndelse til at få etableret disse erhvervsakademier, og det er jo ikke så ringe.
I regeringens erhvervsstrategi, dk21, som jeg omtalte, er der også lagt op til at styrke regionerne ved at skabe regionale vækstmiljøer, også her er der afsat penge.
Der er alt i alt lagt op til en spændende udvikling ude lokalt, og vi kan kun opfordre til, at erhvervsskolerne går ind i dette udviklingsarbejde, og at virksomhederne spiller aktivt med; ikke mindst de erhvervsmæssige og regionalpolitiske muligheder, der ligger i dette oplæg, forventer vi os meget af i Socialdemokratiet. Vi ser frem til en positiv og konstruktiv udvikling til gavn for den regionale erhvervsudvikling.